ИНСТРУКЦИЈЕ У ВЕЗИ СА ПОЛАГАЊЕМ СТРУЧНОГ ИСПИТА (СРЕДЊЕ ШКОЛЕ)




I – Опште информације



У складу са Законом о средњем образовању и васпитању  и Правилником о полагању стручног испита у средњој школи стручни испит за самосталан образовно-васпитни рад у школи полаже лице које испуњава услове за рад на пословима  за  васпитно-образовног радника у школи  и  које се оспособљавало за самостално извођење васпитно-образовног рада (приправнички стаж) у складу са одредбама наведеног Закона.
Стручни испит за секретара школе полаже лице које испуњава услове за рад на радном мјесту секретара у школи, по истеку приправничког стажа у складу са одредбама Закона.



Стручни испит за наставнике и стручне сараднике се састоји из практичног и усменог дијела.
Практичан дио стручног испита за наставника у средњој школи састоји се од: 1) реализације наставне јединице на једном наставном часу из одговарајућег наставног предмета,
2) усменог образложења и разговора о одржаном часу и
3) провјере знања из методике наставе одговарајућег наставног предмета, примјене иновација у наставном процесу, те кориштења наставних метода и средстава у настави.



Практични дио стручног испита за стручне сараднике у школи састоји се од:
1) одбране истраживачког рада на основу теоријског или емпиријског истраживања неког од	проблема у васпитно-образовном процесу који је претходно представљен наставничком вијећу,
2) усменог објашњења рјешења конкретног проблема из праксе и
3) провјере знања из струке у складу са пословима које стручни сарадник обавља.


Приликом подношења пријаве за полагање стручног испита стручни сарадник наводи тему која је била предмет истраживања током обављања приправничког стажа и која ће се бранити на практичном дијелу стручног испита.

Усмени дио стручног испита обухвата познавање прописа из основа уставног уређења БиХ и Републике Српске и познавање законских и подзаконских прописа Републике Српске из средњег образовања и васпитања, те општих аката школе којима се детаљније прописују организација и рад школе и исти се полаже у Министарству просвјете и културе Републике Српске.



Стручни испит за секретара састоји се из писменог и усменог дијела испита и исти се полаже у Министарству просвјете и културе Републике Српске.
Писмени дио стручног испита за секретара садржи теме из дјелокруга послова секретара и састоји се од: рјешавања практичног задатка из управних и других стручних послова из оквира дјелатности школе и усменог образложења и разговора о практичном задатку.



Усмени дио испита за секретара полаже се из области:
1) уставног уређења БиХ и Републике Српске,
2) управног поступка и управног спора,
3) законских и подзаконских прописа из области средњег образовања и васпитања, радног законодавства и канцеларијског пословања.



Кандидат који обавља послове васпитно-образовног рада може приступити полагању стручног испита под условом да има:
1) профил и стручну спрему потребну за рад на пословима васпитно-образовног радника школе,
2) положену педагошко-психолошку и дидактичко-методички групу предмета на високошколској установи за образовање наставника, уколико у току школовања није положио наведену групу предмета (не односи се на кандидата који приступа полагању стручног испита за секретара школе),
3) најмање шест мјесеци непосредног васпитно-образовног рада у струци и рада под надзором ментора и
4) реализован програм приправничког стажа према утврђеном плану.



Кандидатима који положе стручни испит, Министарство просвјете и културе издаје увјерење о положеном стручном испиту и исти су стекли право за самостално извођење васпитно-образовног рада, односно послова у оквиру струке.
Уколико кандидат не положи стручни испит у претходном року има право на поновно полагање стручног испита у наредном испитном року.

II – Пријава



Школа у којој приправник одрађује приправнички стаж, за приправника подноси пријаву за полагање стручног испита за самосталан образовно-васпитни рад у школи након истека приправничког стажа, а о чему обавјештава и приправника.
Уколико кандидат који испуњава услове за полагање стручног испита, није у радном односу, исти самостално подноси пријаву за полагање стручног испита за самосталан образовно-васпитни рад у школи.
Пријављени кандидати који испуњавају услове за полагање стручног испита, путем интернет странице Министарства просвјете и културе Републике Српске обавјештавају се о мјесту и термину полагања стручног испита најкасније 30 дана прије утврђеног термина.
У складу са напријед наведеним, објавом информације на сајту Министарства, сматра се да су кандидати обавјештени о мјесту и термину одржавања стручног испита.
Пријава за полагање стручног испита (која је доступна на сајту Министарства) може се подносити током читаве године, с тим да се сам испит обавља у четири испитна рока и то:




1) од 25. септембра до 25. октобра,
2) од 15. новембра до 15. децембра, 
3) од 5. фебруара до 5. марта и 
4)  од 5. априла до 5. маја.




Уз   пријаву   за   полагање   стручног   испита   подносилац   захтјева   прилаже   сљедећу документацију (у оригиналу или овјереној копији):
1) диплому о стеченом образовању кандидата,
2) план приправничког стажа,
3) евидентни лист и мишљење ментора,
4) извјештај о приправничком стажу приправника,
5) увјерење школе о обављеном приправничком стажу,
6) доказ о положеној педагошко-психолошкој и методичко-дидатичкој групи предмета, за кандидате који су завршили ненаставничке високошколске установе и 7) доказ о уплати на име накнаде трошкова полагања стручног испита.

Уколико је приправник током обављања приправничког стажа мијењао школу, подносилац захтјева, поред напријед наведене документације дужан је доставити увјерење о обављеном приправничком стажу из свих школа у којима је обављан приправнички стаж.
Кандидат који је стекао радни стаж ван средње школе у својој струци није обавезан да достави план приправничког стажа, евидентни лист и мишљење ментора, као и извјештај о приправничком стажу приправника, али је дужан доставити мишљење установе о обављеном приправничком стажу у којој је обављао исти.
Пријаве са пропратном документацијом се достављају на адресу Министарства просвјете и културе Републике Српске, Трг Републике Српске број 1, Бања Лука, са назнаком:
„Полагање стручног испита“ или се лично предају на шалтер протокола у приземљу зграде
(ламела А) на назначеној адреси.




III – Накнада трошкова за полагање стручног испита



Висина накнаде за полагање стручног  испита износи 40% најниже нето  плате у Републици, за мјесец који претходи подношењу пријаве за полагање.
Трошкове првог полагања стручног испита сноси школа у којој је приправник запослен на неодређено вријеме, те уколико кандидат не положи стручни испит у предвиђеном року, сам сноси трошкове полагања стручног испита за сваку наредну пријаву.


Уколико школа врши жирално уплату накнаде трошкова полагања стручног испита у име кандидата, уз пријаву се као доказ о уплати доставља Образац број 2 протоколисан у надлежној филијали Трезора.


НАПОМЕНА: Најнижа нето плата у Републици Српској за 2026. годину утврђена је Одлуком Владе Републике Српске о најнижој плати („Службени гласник Републике Српске“, бр. 115/25) и иста износи 1.000,00 КМ. У складу са наведеним, накнада трошкова полагања стручног испита износи 400,00 КМ, а што представља 40% од напријед назначеног износа.


Уплата накнаде за трошкове полагања стручног испита врши се на сљедећи начин:
Прималац: Рачун јавних прихода бр: 562-099-00000556-87 Сврха уплате: „накнада трошкова за полагање стручног испита“ Огранизациони код: 0813001 (Буџетска организација)
Врста прихода: 722511
Општина: 002
